b'\n_START_ARTICLE_\nSveta Agata\n_START_SECTION_\n\xc5\xbdivljenje\n_START_PARAGRAPH_\nSveta Agata je bila devi\xc5\xa1ka mu\xc4\x8denka iz 3. stoletja po Kristusu. Doma je bila v Cataniji na Siciliji, kjer se je rodila okrog 231. Njeni star\xc5\xa1i so bili ugledni in premo\xc5\xbeni me\xc5\xa1\xc4\x8dani. Bila je vzgojena v veri v odre\xc5\xa1enje \xc4\x8dlove\xc5\xa1tva po Jezusu Kristusu._NEWLINE_Njeno srce je ob\xc4\x8dutilo tako veliko ljubezen do Odre\xc5\xa1enika, da se je kot mlado dekle odlo\xc4\x8dila, da bo njemu v \xc4\x8dast \xc5\xbeivela devi\xc5\xa1ko. \xc5\xbde zgodaj se je odlikovala po izredni lepoti in cesarjev namestnik Kvintijan jo je zasnubil, vendar ga je zavrnila, \xc4\x8de\xc5\xa1 da je kristjanka. V onemogli jezi jo je za 30 dni izro\xc4\x8dil zvodnici, da bi jo omeh\xc4\x8dala in pripravila do tega, da opusti \xc4\x8disto \xc5\xbeivljenje. Agata se je zatekla k molitvi in dobila mo\xc4\x8di, da je vztrajala . Ker je tedaj iz\xc5\xa1el odlok rimskega cesarja Decija (249 - 251) zoper kristjane, jo je Kvintijan ovadil kot kristjanko in so jo vrgli v je\xc4\x8do. Sodnik jo je vpra\xc5\xa1al: \xc2\xbbKak\xc5\xa1nega rodu si?\xc2\xab\xc2\xa0Agata je odgovorila: \xc2\xbbMoj rod je svoboden in plemenit, o tem pri\xc4\x8da vse moje sorodstvo.\xc2\xab\xc2\xa0Sodnik nato: \xc2\xbb\xc4\x8ce si svobodna in plemenita, zakaj si si zbrala nizko \xc5\xbeivljenje su\xc5\xbenje?\xc2\xab\xc2\xa0Agata je razlo\xc5\xbeila: \xc2\xbbBiti Kristusov su\xc5\xbeenj, je najvi\xc5\xa1je plemstvo.\xc2\xa0\xc2\xbb Sodnik jo je nato najprej obsodil na raztezanje udov in bi\xc4\x8danje, potem pa so jo grozovito mu\xc4\x8dili. Z \xc5\xbeeleznimi kavlji so ji trgali konce mesa in z ognjem \xc5\xbegali rane. Ker Agate to ni omajalo v stanovitnosti verovanja v Jezusa, ji je sodnik ukazal odrezati dojke. Nato so jo odvedli v je\xc4\x8do. Tu se ji je pono\xc4\x8di prikazal sveti Peter in ji vrnil zdravje.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nNaslednji dan so Agato polo\xc5\xbeili na \xc5\xbeare\xc4\x8de oglje in \xc4\x8drepinje, tako da je kmalu - 6. februarja 251 - podlegla prehudim po\xc5\xa1kodbam in izdihnila svojo zvesto in juna\xc5\xa1ko du\xc5\xa1o._NEWLINE_Sveta Agata goduje 5. februarja po katoli\xc5\xa1kem in po pravoslavnem koledarju. Na slikah je po navadi upodobljena, kako dr\xc5\xbei na pladnju pred sabo svoji odrezani dojki. Ker pa so slikarji ta detajl po navadi narisali bolj srame\xc5\xbeljivo, se je med preprostimi ljudmi marsikje raz\xc5\xa1irilo prepri\xc4\x8danje, da sta to dve \xc5\xa1tru\xc4\x8dki kruha._NEWLINE_Leto po Agatini smrti so med izbruhom Etne obupani prebivalci Catanije odnesli njen paj\xc4\x8dolan proti gmotam lave in \xc5\xbeare\xc4\x8de morje lave se je ustavilo. Od tedaj sveto Agato \xc4\x8dastijo na Siciliji kot posebno zavetnico Catanie, poleg tega pa je sveta Agata \xc5\xa1e zavetnica zvonarjev, tkalcev in pastiric._NEWLINE_Malte\xc5\xbeani so ji hvale\xc5\xbeni, ker jih je 1551 re\xc5\xa1ila pred tur\xc5\xa1kim vpadom. Njeno ime je pri\xc5\xa1lo v prvi ma\xc5\xa1ni kanon. Priporo\xc4\x8dajo se ji pri boleznih na prsih, raku dojke, naplodnosti, potresu, ognju, naravnih ujm, vulkanskih izbruhov. Je zavetnica Malte, Malte\xc5\xa1kega vite\xc5\xa1kega reda, \xc4\x8dastijo jo mesta in pokrajine: San Marino,  Sicilija, Catania, Molise, Kanfanar, Novigrad v Istri. Priporo\xc4\x8dajo se ji livci zvonov, mu\xc4\x8denci, peki, draguljari, \xc5\xbertve posilstva in mu\xc4\x8denja, dojilje, neporo\xc4\x8dene \xc5\xbeenske.'